April 17, 2014 in Uncategorized
Margot Asquith (1864 – 1945) het op haar oudag gekla: “All I have to live on now is macaroni and memoral services.” Hopelik was dit ‘n oordrywing. Dit is gewis darem nie vir alle oumense waar nie.
Die “memoral services” is wel onvermydelik, maar word nes die “macaroni” op die spyskaart met ander bakendatums op die kalender afgewissel.
Bereik jy my jare, 73, is verjaardagvierings soos 70ste, 75ste en 80ste nogal volop. Goue bruilofte en selfs ‘n diamantbruilof hier en daar lewer ook gereeld ‘n uitnodigingskaartjie in die posbus op.
Van ‘n 63ste troudag-herdenking in my kenniskring het ek min ervaring. Ou Bloemfonteinse bure, Toy en Joha Vermeulen, is pas op ‘n drafstap – nou wel nie meer in die geval van Toy nie maar in die geval van Joha bepaald – by daardie baken verby.
Die foto hierby van die egpaar Vermeulen, nou van Atlantic Beach, Melkbos, is op 7 April 1951 op hul bruilof geneem. Toy, jong man van De Aar, is daardie dag 63 jaar gelede in die NGK Kroonstad-Noord met Joha Beckman van Koppies in die huwelik bevestig.
Die baken moet in hierdie ruimte vermeld word, nie net omdat die twee mede-Melkbossers is nie, maar ook omdat hulle in die jare 80 in Bloemfontein sulke uitnemende bure was. In droogtes het hulle selfs hul boorgat “uitgeleen” (met die tuinslang snags oor Kmdt. Senekalstraat gespan).
Toy het boonop altyd ‘n noodpakkie Rembrandt Van Rijns in sy boonste laai gereed gehou het vir ‘n skelm dampie. Tokkie het my meermale in ‘n minder plesierige bui uit Toy se studeerkamer kom haal. Om die een of ander rede had sy gewoonlik ‘n tabak-snuf in die neus as sy my oor die straat sien sluip.
Die wellewende Joha moes dan telkens die atmosfeer suiwer met ‘n koppie tee en ‘n stukkie melktert of so. Daardie gasvryheid het nie afgestomp nie. Jy stap nie uit hul huis sonder ‘n bottel top-port uit Calitzdorp se geweste in die hand nie. Joha daag gereeld by die voordeur op met ‘n mandjie appelkose uit dieselfde geweste.
Toy, wat onlangs sy 90ste verjaardg gevier het, was op vele terreine ‘n man van stoffasie. In die dekades 70′s en 80′s was hy ‘n sleutelman in die Vrystaatse Nasionale Party, eers as amptenaar, later as benoemde LV en senator. Hy KON kollekteer. Ek wonder hoeveel derduisende rande Bloemfontein se Grieke uit hul sakke geskud het as Toy namens die NP kom aanklop.
Kenmerkend van Toy en Joha is dat hulle nie hier vat en daar los nie. As hulle hul lojaliteit gegee het, is dit vir altyd. Soos aan volkspele. Dekades nadat hulle in Europa gaan tiekiedraai het, het hulle van daardie span baanbreker-Volkspelers die spilpunt gebly. Al draai hulle nie meer self tiekie nie (Joha sou wel kon!), klop hul harte steeds op die maat van “Afrikaners is plesierig” en “Jan Pierewiet”.
Geluk, Toy en Joha met die 63 kersies op die troukoek. Die viering van sulke gevorderde bakens op die lewenspad is spesiaal en heuglik, al stem dit tot ‘n bietjie hartseer omdat jy weet: Met die water wat verby is, sal die meule nooit weer maal nie.
Merkers:63 jaar getroud, bure, toy en joha vermeulen, uit melkbos, van deventers
TWEELING WORD 10 →
4 antwoorde op WATERS WAT VERBY IS
Godiva het gesê op April 17, 2014
Pragtige bruid en kyk net na daardie wonderlike troukoek. Versier met hand-piping en in Royal Icing wat baie moeliker medium is om mee te werk as vandag se pasklaar versiersel en klaar voorbereide rolle marsepein. Die detail is ongelooflik.
Ek onthou daardie geel pakkies van Rijns, ‘n vriend van my oupa het dit gerook, dit het ‘n baie sterk reuk gehad.
Uit Melkbos het gesê op April 17, 2014
@Godiva Het self net oë vir die lieflike bruid! (Stem saam: daai Rembrandts was uitsonderlik geurig.)
vega het gesê op April 17, 2014
@ladygodiva, dink nou net daaraan, almal hier se troues is mos deesdae ‘vintage’, maar by nie een van die troues het ek al so ‘n egte ‘vintage’ koek gesien nie.
Godiva het gesê op April 18, 2014
ek dink baie mense verwar proper vintage met shabby chic. Hierdie is ‘n puik voorbeeld van hoe troukoeke werklik daardie tyd gelyk het.
Los ’n antwoord vir vega. Kanselleer antwoord
aktief 1 day, 19 hours gelede
aktief 2 days, 1 hour gelede
aktief 6 days, 15 hours gelede
aktief 3 weeks, 4 days gelede
30 DAE IN WILDEVY 154